EXIM BANK สนับสนุนกลุ่ม อิมแพคท์ โซล่าร์ กรุ๊ป 360 ล้าน
EXIM BANK สนับสนุนทางการเงินจำนวน 360 ล้านบาท ให้กลุ่มบริษัทอิมแพคท์ โซล่าร์ กรุ๊ป นำไปใช้ขยายการลงทุนในธุรกิจติดตั้งระบบผลิตไฟฟ้าจากพลังงานแสงอาทิตย์บนหลังคา (Solar Rooftop)
8 ธ.ค. 2564

ดร.รักษ์ วรกิจโภคาทร กรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) นายวรมน เป๊ก ขำขนิษฐ์ ประธานเจ้าหน้าที่บริหารบริษัท อิมแพค อิเลคตรอนส์ สยาม จำกัด และนายสมบูรณ์ เลิศสุวรรณโรจน์ ประธานเจ้าหน้าที่บริหาร บริษัท อิมแพคท์ โซล่าร์ กรุ๊ป (ประเทศไทย) จำกัด ลงนามในสัญญาสนับสนุนทางการเงินของ EXIM BANK จำนวนรวม 360 ล้านบาทให้แก่บริษัท อิมแพคท์ โซล่าร์ กรุ๊ป (ประเทศไทย) จำกัด เพื่อสนับสนุนการลงทุนติดตั้งระบบผลิตไฟฟ้าจากพลังงานแสงอาทิตย์บนหลังคา (Solar Rooftop) กำลังการผลิต 22.06 เมกะวัตต์ สำหรับจำหน่ายไฟฟ้าให้แก่บริษัทเอกชนต่อไป ณ EXIM BANK สำนักงานใหญ่ เมื่อวันที่ 7 ธันวาคม 2564EXIM BANK ซึ่งมีเป้าหมายสู่การเป็นธนาคารเพื่อพัฒนาแห่งประเทศไทย ได้ให้การสนับสนุนทางการเงินแก่กลุ่ม อิมแพคท์ โซล่าร์ กรุ๊ป เป็นวงเงินรวม 1,294 ล้านบาท เพื่อลงทุนติดตั้ง Solar Rooftop แล้วกว่า 70 โครงการ กำลังผลิตรวม 96 เมกะวัตต์ เพื่อส่งเสริมการลงทุนในธุรกิจพลังงานสะอาด ลดการปล่อยก๊าซเรือนกระจกจากการดำเนินธุรกิจสู่ชั้นบรรยากาศโลก บรรเทาปัญหาภาวะโลกร้อนและการเปลี่ยนแปลงสภาพภูมิอากาศซึ่งทวีความรุนแรงขึ้นเรื่อย ๆ สอดรับกับเป้าหมายของประเทศไทยที่จะลดการปล่อยก๊าซคาร์บอนไดออกไซด์ตามความตกลงปารีส (Paris Agreement) เพื่อขับเคลื่อนให้ประเทศไทยสู่เป้าหมายการปล่อยก๊าซคาร์บอนไดออกไซด์เป็นศูนย์ (Carbon Neutrality) ภายในปี 2608 ตามนโยบายรัฐบาลและเป้าหมายการพัฒนาอย่างยั่งยืนของ EXIM BANK“EXIM BANK มุ่งขยายความร่วมมือกับภาครัฐและเอกชนที่มีภารกิจร่วมกันในการขับเคลื่อนการพัฒนาอย่างยั่งยืนของประเทศไทยและโลก รวมถึงการบริหารจัดการการเงินและการลงทุนทางการเงินของธนาคารที่นำไปสู่การพัฒนาสิ่งแวดล้อม สังคม และการกำกับดูแลที่ดี ร่วมกันแก้ไขปัญหาและความท้าทายของภาคธุรกิจ โดยเฉพาะปัญหาสิ่งแวดล้อมที่ทวีความรุนแรงขึ้นทุกขณะ ควบคู่กับการซ่อม สร้าง และเสริมการพัฒนาผู้ประกอบการทุกขนาดธุรกิจให้ก้าวพ้นวิกฤตและแข่งขันได้ในตลาดโลก โดยก้าวทันและรับมือกับการเปลี่ยนแปลงของโลกในยุค Next Normal ได้อย่างแข็งแกร่งและยั่งยืน” ดร.รักษ์กล่าว